ଇଣ୍ଡିଆ ଓପନ୍ ବ୍ୟାଡ୍ମିଣ୍ଟନଃ ସାଇନା, ସିନ୍ଧୁଙ୍କ ବିଜୟ ଅଭିଯାନ\nଇଣ୍ଡିଆ ଓପନ୍ ବ୍ୟାଡ୍ମିଣ୍ଟନଃ ସାଇନା, ସିନ୍ଧୁଙ୍କ ବିଜୟ ଅଭିଯାନ\t January 31st, 17:40 PM January 31st, 17:40 PM\nନୂଆଦିଲ୍ଲୀ, ୩୧।୧- ଏଠାରେ ୩ ଲକ୍ଷ ୫୦ ହଜାର ଆମେରିକୀୟ ଡଲାର ପୁରସ୍କାର ରାଶିବିଶିଷ୍ଟ ଇଣ୍ଡିଆ ଓପନ୍ ସୁପର ବ୍ୟାଡ୍ମିଣ୍ଟନ ଟୁର୍ନାମେଣ୍ଟ ସହ ଦେଶର ଦୁଇ ତାରକା ମହିଳା ଖେଳାଳି ସାଇନା ନେହ୍ବାଲ ଓ ପି.ଭି. ସିନ୍ଧୁଙ୍କ ବିଜୟ ଅଭିଯାନ ଆରମ୍ଭ ହୋଇଛି। ଅନ୍ୟପକ୍ଷରେ ଆହତ ସମସ୍ୟା ସତ୍ତ୍ୱେ କୋର୍ଟକୁ ଓହ୍ଲାଇଥିବା ଏଚ୍.ଏସ୍. ପ୍ରଣୟଙ୍କୁ ପ୍ରଥମ ରାଉଣ୍ଡରୁ ପରାଜୟ ସହ ବିଦାୟ ନେବାକୁ ପଡ଼ିଛି। ନିକଟରେ ଶେଷ ହୋଇଥିବା ଇଣ୍ଡୋନେସିଆ ମାଷ୍ଟର୍ସ ଟୁର୍ନାମେଣ୍ଟର ରନର୍ସ ଅପ୍ ଆଖ୍ୟା ପାଇଥିବା ସାଇନା ପ୍ରଥମ ରାଉଣ୍ଡରେ ୨୧-୧୫, ୨୧-୯ ଗେମ୍ରେ ଡେନମାର୍କ ଖେଳାଳି ସୋଫି ହୋଲ୍ମବୋଇଙ୍କୁ ହରାଇଛନ୍ତି। ଡିଫେଣ୍ଡ ଚାମ୍ପିୟନ୍ ସିନ୍ଧୁ ଅନ୍ୟ ଏକ ଡେନମାର୍କ ଖେଳାଳି ନାଟାଲିଆ କୋଚ୍ ରେହ୍ଡେଙ୍କୁ ୨୧-୧୦, ୨୧-୧୩ ଗେମ୍ରେ ପରାଜିତ କରିଛନ୍ତି। ଆଗାମୀ ପର୍ଯ୍ୟାୟରେ ସାଇନା ଡେନମାର୍କର ହୋଜମାର୍କ ଜାଏରଫିଲ୍ଡଙ୍କୁ ଭେଟିବାକୁ ଥିବାବେଳେ ସିନ୍ଧୁଙ୍କ ପ୍ରତିପକ୍ଷ ଖେଳାଳି ଏପର୍ଯ୍ୟନ୍ତ ଧାର୍ଯ୍ୟ ହୋଇନାହାନ୍ତି। ପୁରୁଷ ସିଙ୍ଗଲ୍ସ ବର୍ଗରେ ପ୍ରଣୟ ଅତିସାଧାରଣ ପ୍ରଦର୍ଶନ କରି ୪-୨୧, ୬-୨୧ ଗେମ୍ରେ ଘରୋଇ ଖେଳାଳି ଶ୍ରେୟାଂଶ ଜୟସ୍ବାଲଙ୍କ ଠାରୁ ପରାସ୍ତ ହୋଇଛନ୍ତି। ନିକଟରେ ବିଶ୍ୱ ବ୍ୟାଡ୍ମିଣ୍ଟନ ସଂଘ (ବିଡବ୍ଲ୍ୟୁଏଫ୍) ଉଭୟ ବର୍ଗର ଟପ୍ ୧୫ ଖେଳାଳିଙ୍କୁ ସିଜନର ସୁପର ୧୦୦୦, ସୁପର ୭୫୦ ଓ ସୁପର ୫୦୦ ଇଭେଣ୍ଟ ବର୍ଗର ୧୨ଟି ଟୁର୍ନାମେଣ୍ଟ ଖେଳିବା ବାଧ୍ୟତାମୂଳକ କରିଛି। ଏଭଳି ନୂତନ ନିୟମ କାରଣରୁ ଆହତ ଥିବା ସତ୍ତ୍ୱେ ପ୍ରଣୟଙ୍କୁ କୋର୍ଟକୁ ଓହ୍ଲାଇବାକୁ ପଡ଼ିଛି। ପୂର୍ବରୁ ସେ ସୁପର ୫୦୦ ବର୍ଗର ମାଲେସିଆ ଓ ଇଣ୍ଡୋନେସିଆ ଇଭେଣ୍ଟ ଖେଳି ନ ଥିଲେ। "ବିଡବ୍ଲୁଏଫ୍ ନୂତନ ନିୟମ ଅନୁଯାୟୀ ଟପ୍ ୧୫ ମଧ୍ୟରେ ଥିତ୍ବା ପ୍ରତ୍ୟେକ ଖେଳାଳିଙ୍କୁ ୧୨ଟି ଟୁର୍ନାମେଣ୍ଟରେ ଖେଳିବାକୁ ପଡ଼ିବ। ଏଣୁ ମୋ ନିକଟରେ କୋର୍ଟକୁ ଓହ୍ଲାଇବା ବ୍ୟତୀତ ଅନ୍ୟ କୌଣସି ବିକଳ୍ପ ନ ଥିଲା" ବୋଲି ଶ୍ରୀକାନ୍ତ କହିଛନ୍ତି।
